Diari Oficial de la Generalitat Valenciana


Sumari del DOGV 6812, del 06-07-2012 (2012/6759)

RESOLUCIÓ de 28 de juny de 2012, de la Direcció General de Formació i Qualificació Professional, per al desenrotllament, durant el curs escolar 2011-2012, de l'Acord de 2 de juliol de 2004 entre la Conselleria d'Economia, Indústria i Comerç i la Conselleria d'Educació, Formació i Ocupació, pel qual s'encomana a esta la gestió de certes activitats relacionades amb l'obtenció de determinats carnets professionals establits per la normativa de seguretat industrial i s'atorga autorització administrativa per a impartir els cursos addicionals previstos en tal reglamentació als centres educatius públics dependents de l'última que realitzen les ensenyances de Formació Professional que permeten l'accés als esmentats carnets.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6812

Data del DOGV
:   06-07-2012

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2012/6759


Data del document
:   28-06-2012

Organisme emissor
:   Conselleria d'Educació, Formació i Ocupació

Tipus de document
:   Resolució

Anàlisi jurídica

 Descriptors 

:   * centre d'ensenyament

RESOLUCIÓ de 28 de juny de 2012, de la Direcció General de Formació i Qualificació Professional, per al desenrotllament, durant el curs escolar 2011-2012, de l'Acord de 2 de juliol de 2004 entre la Conselleria d'Economia, Indústria i Comerç i la Conselleria d'Educació, Formació i Ocupació, pel qual s'encomana a esta la gestió de certes activitats relacionades amb l'obtenció de determinats carnets professionals establits per la normativa de seguretat industrial i s'atorga autorització administrativa per a impartir els cursos addicionals previstos en tal reglamentació als centres educatius públics dependents de l'última que realitzen les ensenyances de Formació Professional que permeten l'accés als esmentats carnets. [2012/6759]
L'Acord firmat el 2 de juliol de 2004 entre les actualment denominades Conselleria d'Economia, Indústria i Comerç i la Conselleria d'Educació, Formació i Ocupació (DOGV del 10 de setembre) encomana a esta la gestió de certes activitats relacionades amb l'obtenció de determinats carnets professionals establits per la normativa de seguretat industrial i atorga autorització administrativa per a impartir els cursos addicionals que pogueren estar previstos en tal reglamentació als centres educatius públics dependents de la Conselleria d'Educació que realitzen les ensenyances de Formació Professional que permeten l'accés als esmentats carnets.
Amb l'entrada en vigor de la Llei 17/2009, de 23 de novembre (BOE de 24 de novembre), sobre el lliure accés a les activitats de servicis i el seu exercici i la Llei 25/2009, de 22 de desembre, de modificació de diverses lleis per a la seua adaptació a la Llei 17/2009, que han traslladat a l'ordenament jurídic espanyol la Directiva 2006/123/CE del Parlament Europeu i del Consell de 12 de desembre de 2006, relativa als servicis en el mercat interior, i en desplegament de la mencionada Llei 25/2009, es va publicar el Reial Decret 560/2010, de 7 de maig (BOE núm. 125, de 22 de maig), han sigut modificades diverses normes reglamentàries en matèria de seguretat industrial per a adequar-les a les esmentades normes legals, introduint canvis substantius en relació amb les vies i els requisits que permeten l'accés a les distintes habilitacions professionals vigents fins llavors en l'esmentada matèria.
D'entre estes novetats cal destacar la desaparició en algunes d'estes habilitacions dels suports físics que les acrediten (els denominats «carnets professionals»), únicament es manté en instal·lacions tèrmiques en edificis d'entre els que arreplegava l'Acord de 2 de juliol de 2004, que fins a la data es venien expedint per a totes elles, la qual cosa suposa, naturalment, l'eliminació de requisits de superació d'un examen com a via d'accés a la corresponent habilitació professional per a l'exercici de la corresponent activitat.
Respecte a la prova relativa a l'obtenció del carnet d'instal·lador-reparador frigorista (actualment denominat frigorista habilitat), com a conseqüència de l'entrada en vigor del Reial Decret 138/2011, de 4 de febrer, pel qual s'aproven el Reglament de Seguretat per a Instal·lacions Frigorífiques i les seues instruccions tècniques complementàries (BOE núm. 57, de 8 de març de 2011), se suprimix la mencionada prova perquè ha desaparegut la via d'accés per mitjà de la superació d'examen per a l'obtenció d'esta condició professional en matèria de seguretat industrial.
Finalment, amb un informe previ favorable de la Conselleria d'Economia, Indústria i Comerç, per raons de prudència i seguretat jurídica, es continua excloent de la present convocatòria les proves per a l'obtenció del carnet professional d'instal·lador de llanterneria, per seguir pendent en estos moments la revisió i adaptació de la regulació d'esta professió, que deriva d'una norma d'àmbit autonòmic, als principis de la Directiva de Servicis i Qualificacions Professionals, situació en què es troben també altres comunitats autònomes en què està reconeguda esta professió, tot això sense perjuí, de que una vegada aclarit el marc normatiu nacional i autonòmic en esta matèria, siga convocada, si llavors procedira, per part de la Conselleria d'Economia, Indústria i Comerç, una convocatòria específica, d'acord amb els nous requisits.
En virtut del que s'ha exposat i d'acord amb les competències atribuïdes en l'article 15 del Decret 98/2011, de 26 d'agost, del Consell, pel qual s'aprova el Reglament Orgànic i Funcional de la Conselleria d'Educació, Formació i Ocupació (DOCV núm. 6597, de 30 d'agost de 2011), esta Direcció General de Formació i Qualificació Professional, resol dictar les presents instruccions a fi d'establir per al curs 2011-2012, l'organització de les convocatòries dels exàmens teoricopràctics, previstos en l'actual reglamentació de la seguretat industrial per a l'obtenció del carnet professional en instal·lacions tèrmiques d'edificis, en els centres docents públics dependents de la Conselleria d'Educació, Formació i Ocupació:
Primera. Àmbit d'aplicació
1. Durant el curs 2011-2012 els exàmens teoricopràctics es podran realitzar, en els centres docents públics dependents de la Conselleria d'Educació, Formació i Ocupació per a l'obtenció del carnet professional en instal·lacions tèrmiques en edificis.
Segona. Requisits dels candidats
Per a ser admès a la realització dels exàmens en el corresponent IES/CIPFP l'aspirant ha de reunir els requisits següents:
a. Ser alumne/a matriculat/a en règim presencial en el mateix IES/CIPFP durant el curs 2011-2012, on ha d'haver aprovat i finalitzat els mòduls professionals que corresponen a la titulació de Tècnic Superior En Desplegament de Projectes d'Instal·lacions Tèrmiques i de Fluids, especificada en l'annex I de la present resolució per al carnet professional en instal·lacions tèrmiques en edifici.
b. Haver abonat l'oportuna taxa administrativa relativa als drets d'examen.
Tercera. Presentació de sol·licituds i documentació acreditativa dels requisits
Els que desitgen prendre part en estos exàmens hauran, per a la primera convocatòria de 2012 des de que es complisquen els requisits de l'anterior apartat 2.a fins al dia 11 de juliol de 2012 inclusivament i per a la segona convocatòria de l'1 al 10 de setembre de 2012 ambdós inclosos, de complimentar la sol·licitud que apareix com annex II, acompanyada de la documentació següent:
- En el cas d'estrangers que no siguen nacionals de la UE, targeta d'estranger o permís de residència o visat d'estudis, en vigor, amb fotocòpia del document per a ser confrontada.
- Justificant, degudament validat per qualsevol banc, caixa d'estalvis o entitats de crèdit de què actuen com a entitats col·laboradores en la recaptació amb la Generalitat, d'haver abonat l'oportuna taxa administrativa relativa als drets d'examen.
La presentació de la sol·licitud i la documentació indicada en l'apartat anterior es realitzarà en l'IES/CIPFP on estiguen matriculats en el segon curs del mencionat cicle formatiu, durant el curs 2011-2012.
L'import de 30,47 euros corresponent als drets d'examen s'ingressarà en qualsevol banc, caixa d'estalvis o entitats de crèdit de què actuen com a entitats col·laboradores en la recaptació amb la Generalitat. La formalització de les sol·licituds per a la realització de les proves relatives a la certificació acreditativa a què s'aspire requerirà el pagament dels drets d'examen corresponents a cada una de les convocatòries. La falta de justificació de l'abonament en el termini establit dels drets d'examen determinarà l'exclusió de l'aspirant. L'imprès per a el pagament de la taxa corresponent al procediment administratiu sol·licitat, podrà ser omplit i obtingut a través d'Internet seguint la següent ruta d'enllaços:
- Anar a la direcció d'Internet: .
- En el menú de l'esquerra «Tràmits i consultes web», seleccionar «SARA Taxes».
- En el quadre «ENLLAÇOS», seleccionar amb el cursor en «Càlcul de la taxa i generació d'impresos per Internet». Després d'això, seleccionar la corresponent al Departament «Conselleria d'Economia, Indústria i Comerç».
- En la taula corresponent a eixa Conselleria seleccionar la fila «Taxa per activitats industrials» (núm. 9800), seleccionant la icona que hi ha a l'esquerra de «Confecció en línia i descàrrega del model».
- En la següent finestra «GENERACIÓ D'IMPRESOS PER AL PAGAMENT DE TAXES», en el menú desplegable seleccionar «SOL·LICITUDS D'EXÀMENS D'INSTAL·LADORS - CARNETS MINES», i seleccionar el botó «Enviar».
- En la nova finestra obrir en el desplegable, «- Seleccione una taxa -» havent de triar com a prova a què desitja presentar-se, carnet professional d'Instal·lacions Tèrmiques en Edificis. El sistema li informarà de la taxa associada al tràmit. A continuació, seleccionar el botó «: Omplir formulari:», havent d'omplir este i seguir la resta de passos que l'aplicació indica i imprimir-lo.
La direcció de cadascun dels IES/CIPFP en col·laboració amb el departament didàctic de la corresponent Família Professional, facilitarà els impresos mencionats de sol·licitud i de pagament de la corresponent taxa així com el seu ompliment a l'alumnat interessat.
En el cas que no haguera alumnat preinscrit, la direcció de cadascun dels IES/CIPFP en col·laboració amb el departament didàctic de la corresponent Família Professional, ho posarà de l'inspector coordinador de la corresponent Direcció Territorial d'Educació, Formació i Treball amb una anterioritat d'almenys un dia a la data de realització dels exàmens, qui haurà de comunicar-ho a la Subdirecció General de Formació i Qualificació Professional de la Direcció General de Formació i Qualificació Professional.
Quarta. Admissió d'aspirants a realitzar el corresponent examen
1. Amb la finalitat d'acreditar la seua personalitat els aspirants que es presenten als exàmens teoricopràctics hauran d'anar proveïts del seu document nacional d'identitat o document oficial acreditatiu de la seua identitat. El president de la Comissió Avaluadora sol·licitarà als aspirants que s'identifiquen abans d'accedir als llocs on es realitzen els exàmens teoricopràctics. En qualsevol moment durant la prova els aspirants podran ser requerits perquè acrediten la seua personalitat, pels membres de la Comissió Avaluadora o per membres pertanyents a la Conselleria d'Economia, Indústria i Comerç o de la Conselleria d'Educació, Formació i Ocupació, que puguen haver sigut designats per a la supervisió dels exàmens.
2. El president de la corresponent Comissió Avaluadora només permetrà l'accés a la realització del corresponent examen a aquells aspirants que complisquen els requisits d'estar en possessió, o en condicions d'obtindre la corresponent titulació acadèmica i haver abonat de la corresponent taxa. La direcció de l'IES/CIPFP posarà a disposició de la corresponent Comissió Avaluadora els expedients acadèmics dels aspirants per a facilitar quantes dades siguen necessàries.
3. Queda totalment prohibit a l'alumnat l'entrada de qualsevol dispositiu electrònic en l'aula on vaja a realitzar-se els exàmens.
Quinta. Exàmens teoricopràctics
1. Tant els exàmens com els criteris de correcció seran remesos als IES/ CIPFP examinadors per la Subdirecció General de Formació i Qualificació Professional.
2. Els coneixements exigibles en els exàmens teoricopràctics, com s'arreplega en l'annex I són els relacionats en l'annex III de l'esmentat Acord de 2 de juliol de 2004 amb les modificacions introduïdes per la legislació que ha entrat en vigor amb posterioritat.
3. Estructura dels exàmens
Els exàmens tindran dos parts diferenciades: una teòrica i una altra pràctica.
La part teòrica es formularà en forma de test, cada pregunta amb quatre respostes alternatives, només una d'elles certa. Les preguntes comprendran de forma racional les diferents parts del programa objecte d'examen.
La part pràctica es plantejarà en forma d'un o dos supòsits, consistents en l'anàlisi o disseny reglamentari d'una instal·lació inclosa en el camp del carnet/certificació acreditativa a què s'opta amb la prova.
4. Qualificació dels exàmens.
La qualificació final de l'examen s'expressarà en els termes d'«apte» o «no apte». Per a aconseguir la qualificació d'apte els aspirants hauran de superar per separat la part teòrica i la pràctica.
Les preguntes tipus test de la part teòrica, valdran totes igual i penalitzaran les respostes incorrectes descomptant-se per cada tres preguntes respostes de forma errònia una contestació correcta, prorratejant-se proporcionalment en el cas que esta regla es verifique en forma fraccionada. La qualificació d'esta part teòrica de l'examen s'expressarà per mitjà de l'escala numèrica de 0 a 10, i es considerarà superada quan s'obtinga una puntuació mínima de 5 punts (sobre 10).
La puntuació total màxima de la part pràctica serà de 10 punts. La qualificació d'esta part pràctica de l'examen s'expressarà per mitjà de l'escala numèrica de 0 a 10, i es considerarà superada quan s'obtinga una puntuació mínima de 5 punts (sobre 10).
5. Material que poden utilitzar els aspirants en els exàmens.
En la part teòrica no es permetrà l'ús de calculadora ni de cap material complementari. Serà anul·lat l'examen dels que incomplisquen esta norma.
En la part pràctica es permetrà l'ús de calculadora no programable i de les disposicions reglamentàries objecte d'examen.
6. Supervisió dels exàmens
En cada província el corresponent director/a territorial d'Educació i Treball nomenarà un inspector/a d'Educació per a supervisar el desenrotllament dels exàmens i atendre les consultes que respecte d'això realitzen els IES/CIPFP.
7. Comissió avaluadora
El control de la realització i l'avaluació dels exàmens estarà a càrrec de comissions avaluadores integrades per un president i dos vocals que seran membres del departament didàctic de la Família Professional corresponent. El president serà preferentment el cap del departament didàctic de la corresponent Família Professional de l'IES/CIPFP on es realitzen els exàmens i actuarà de secretari el vocal de menor edat. A proposta del president, podran incorporar-se a la Comissió Avaluadora els vocals que es consideren oportuns que en tot cas hauran de pertànyer al departament didàctic de la Família Professional corresponent.
La direcció de l'IES/CIPFP on actue la corresponent Comissió Avaluadora, designarà els seus membres.
La Comissió Avaluadora tindrà a més del control de la realització i l'avaluació dels exàmens les funcions següents:
- Omplir les actes d'avaluació segons model de l'annex III de la present resolució i publicació dels resultats en el tauler d'informació del corresponent IES/CIPFP.
- Resolució de les reclamacions de qualificacions estimades incorrectes
- Informar, per mitjà del seu president, l'inspector/a que supervisa els exàmens de les incidències rellevants que es produïsquen durant el desenrotllament d'estes. Així com remetre-li un informe sobre el resultat de les proves i de les observacions que pogueren ser rellevants per a futures actuacions.
8. Procediment de reclamació
Els resultats seran publicats en un termini màxim de tres dies hàbils després de la finalització de l'examen en el tauler d'informació del corresponent IES/CIPFP.
Els aspirants podran presentar, sobre les qualificacions obtingudes, les reclamacions que consideren oportunes. Per a això hauran de seguir el procediment establit per l'Orde 32/2011, de 20 de desembre, de la Conselleria d'Educació, Formació i Ocupació, per la qual es regula el dret de l'alumnat a l'objectivitat en l'avaluació, i s'establix el procediment de reclamació de qualificacions obtingudes i de les decisions de promoció, de certificació o d'obtenció del títol acadèmic que corresponga (DOCV 28.12.2011).
El president de la Comissió Avaluadora remetrà un informe al corresponent inspector/a d'Educació sobre les reclamacions presentades, així com del resultat d'estes.
9. Custòdia de les actes i els exàmens realitzats
Les actes i els exàmens realitzats hauran de ser custodiades per l'IES/CIPFP on s'hagen realitzat.
10. Calendari per a la realització dels exàmens corresponents a les convocatòries de l'any 2012.
El calendari per a la realització dels exàmens corresponents a les convocatòries de l'any 2012 és l'establit en l'annex IV de la present resolució.
Sexta. Expedició del carnet professional d'instal·lacions tèrmiques d'edificis
Una vegada elevada a definitiva la corresponent llista d'aprovats s'omplirà, per part de la direcció del centre educatiu, l'annex I, l'annex II i, si és el cas l'annex V, de l'Acord del 2 de juliol de 2004, per mitjà de l'aplicació GESCEN creada a este efecte, copiant-se en suport informàtic que serà remés a la següent adreça de correu electrònic: , i a més l'original de l'annex II es remetrà a la Subdirecció General de Formació i Qualificació Professional (Av. Navarro Reverter, 2, 46538 València), abans del 26 de juliol de 2012 en la primera convocatòria i abans del 10 d'octubre de 2012 en la segona convocatòria.
Una vegada que la direcció de tots els corresponents centres educatius haja omplit el tràmit anterior, la Direcció General de Formació i Qualificació Professional remetrà a la Conselleria d'Economia, Indústria i Comerç la relació de l'alumnat que haja superat el corresponent examen.
Si transcorregut el termini de tres mesos, l'alumnat que haja superat el corresponent examen no haguera vist atesa la sol·licitud d'expedició del carnet professional d'instal·lacions tèrmiques d'edificis, s'informarà esta Subdirecció General de Formació i Qualificació Professional per a la seua tramitació davant de la Conselleria d'Economia, Indústria i Comerç.
Sèptima. Reconeixement d'acreditació al professorat
El professorat implicat rebrà un certificat per part de la secretaria del Consell Escolar/Consell Social del centre educatiu que acredite la seua participació com a component de la Comissió Avaluadora dels exàmens teoricopràctics, d'acord amb el que establix l'article 27, Activitats que contribuïsquen a la millora de la qualitat de l'ensenyança, de l'ORDE 99/2010, de 21 de desembre, de la Conselleria d'Educació, per la qual es regulen les modalitats, la convocatòria, el reconeixement, la certificació, el registre i la valoració de les activitats de formació permanent del professorat (DOCV de 21 de gener de 2011).
La present resolució haurà de ser publicada per la direcció de l'IES/CIPFP, acollits a l'Acord de 2 de juliol de 2004, en el seu tauler d'informació per a coneixement dels interessats.
El Servici d'Inspecció Educativa de les respectives direccions territorials d'Educació i Treball realitzarà el seguiment del compliment d'esta resolució.
De conformitat amb el que establixen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la present resolució, que no posa fi a la via administrativa, podrà ser recorreguda en alçada davant de la Secretaria Autonòmica de Formació i Ocupació en el termini d'un mes a comptar de l'endemà de la notificació.
València, 28 de juny de 2012.- El director general de Formació i Qualificació Professional: Felipe Codina Bellés.